**Ministru kabineta noteikumu projekta „Grozījumi Ministru kabineta 2006.gada 31.oktobra noteikumos Nr.898 „Noteikumi par zemesgrāmatu nostiprinājuma lūguma formām” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Saeima 2014.gada 30.oktobrī trešajā lasījumā pieņēma likumu „Grozījumi Zemesgrāmatu likumā” (turpmāk – Zemesgrāmatu likuma grozījumi), likumprojektu „Grozījumi likumā „Par nekustamā īpašuma ierakstīšanu zemesgrāmatās” (turpmāk – Ierakstīšanas likuma grozījumi) un likumprojektu „Grozījumi Nekustamā īpašuma valsts kadastra likumā” (turpmāk – Kadastra likuma grozījumi). Nepieciešamība veikt grozījumus Ministru kabineta 2006.gada 31.oktobra noteikumos Nr.898 „Noteikumi par zemesgrāmatu nostiprinājuma lūguma formām” izriet no minētajos likumos paredzētām izmaiņām nekustamā īpašuma ierakstīšanas un tiesību nostiprināšanas procesa vienkāršošanā. Ievērojot minēto, kā arī to, ka saskaņā ar Zemesgrāmatu likuma 121.pantu nostiprinājuma lūguma formas apstiprina Ministru kabinets, izstrādājams Ministru kabineta noteikumu projekta „Grozījumi Ministru kabineta 2006.gada 31.oktobra noteikumos Nr.898 „Noteikumi par zemesgrāmatu nostiprinājuma lūguma formām” (turpmāk – Noteikumu projekts). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar iepriekš minēto likumu pieņemšanu ieviestas šādas izmaiņas nekustamā īpašuma ierakstīšanas un tiesību nostiprināšanas procesos:  1) Ierakstīšanas likuma un Zemesgrāmatu likuma grozījumi paredz, ka no 2015.gada 1.janvāra nostiprinājuma lūdzējiem nav jāpievieno zemes robežu plāns, kadastra izziņas vai izraksts no tehniskās inventarizācijas lietām.  Jāatzīmē, ka no 2012.gada 27.janvāra, kad spēkā stājās Ministru kabineta 2011.gada 27.decembra noteikumi Nr.1019 „Zemes kadastrālās uzmērīšanas noteikumi”, zemes kadastrālās uzmērīšanas lieta tiek sagatavota elektroniskā dokumenta formā, bet zemes robežu plānus sagatavo kā papīra dokumentus. Pēc zemes vienību reģistrācijas vai kadastra datu aktualizācijas Valsts zemes dienests zemes vienību robežu plānus pārvērš elektroniskā formā glabāšanai elektroniskā vidē, un pastāv iespēja elektroniskā vidē uzglabātos zemes robežu plānus izmantot arī zemesgrāmatu nodaļas tiesnesim lēmuma pieņemšanā. Vienlaikus rasta iespēja Valsts zemes dienestam pēc zemesgrāmatu nodaļas pieprasījuma pārvērst elektroniskā formā tā rīcībā esošus zemes robežu plānus, kuri iesniegti pirms minēto noteikumu spēkā stāšanās (*Noteikumu projekta 1.4.apakšpunkts (1.pielikuma 6.punkts), 1.5.apakšpunkts (2.pielikuma 6.punkts), 1.6.apakšpunkts (3.pielikuma 7.punkts), 1.8.apakšpunkts (5.pielikuma 6.punkts), 1.9.apakšpunkts (6.pielikuma 10.punkts)).*  2) Zemesgrāmatu likuma grozījumi paredz pienākumu valsts vienotās datorizētās zemesgrāmatas pārzinim pašvaldībām nodot strukturētā veidā datus par īres un nomas tiesību nostiprinājumiem.  Atbilstoši 2011.gada 5.decembra Ministru kabineta un Latvijas Pašvaldību savienības 2012.gada vienošanās un domstarpību protokola 6.punktam, valsts vienotās datorizētās zemesgrāmatas turētājs strukturētā veidā nodrošinās šādas informācijas nodošanu pašvaldībām – (zemes vienības, būves, telpu grupas vai zemes vienības daļas) kadastra apzīmējums, adreses, īres līguma termiņa sākums un beigas, īrnieka vārds, uzvārds un personas kods, bet juridiskai personai nosaukums, reģistrācijas numurs. Papildus minētajam pašvaldībām, izmantojot WEB servisu, tiks nodota arī informācija par platību, ja tiks izīrēta/iznomāta konkrēta daļa no kadastra objekta. Prasība zemesgrāmatā norādīt izīrējamo/iznomājamo platību gadījumos, kad tiek izīrēta/iznomāta daļa no kadastra objekta, izriet no Zemesgrāmatu likuma 47.panta. Atzīmējams, ka Zemesgrāmatu likuma 47.panta pirmās daļas 2. punkts paredz, ka nodalījuma ierakstā norāda nostiprināto tiesību, tās saturu un būtiskos piederumus. *(Noteikumu projekta 1.10.apakšpunkts, 7.pielikums).*  3) Zemesgrāmatu likuma grozījumi paredz nošķirt gadījumus, kad kā tiesību nostiprinājums tiek izsniegta zemesgrāmatu nodaļu tiesnešu lēmuma apliecināta datorizdruka un kad – zemesgrāmatas apliecība. Proti, atbilstoši Zemesgrāmatu likuma grozījumiem par jebkuru nostiprinājumu saņemama zemesgrāmatu nodaļas tiesneša lēmuma apliecināta datorizdruka, savukārt tajos gadījumos, kad nostiprina jaunu īpašuma tiesību, izsniedzama zemesgrāmatas apliecība. Šāda priekšlikuma realizācija stiprina zemesgrāmatu apliecības simbolisko nozīmi, izsniedzot to gadījumā, ja personai tiek nostiprināta īpašuma tiesība. *(Noteikumu projekta 1.4. apakšpunkts (1.pielikuma 5.punkts), 1.5.apakšpunkts (2.pielikuma 5.punkts), 1.6.apakšpunkts (3.pielikuma 6.punkts), 1.7.apakšpunkts (4.pielikuma 6.punkts), 1.8.apakšpunkts (5.pielikuma 5.punkts), 1.9.apakšpunkts (6.pielikuma 9.punkts), 1.10.apakšpunkts (7.pielikuma 6.punkts), 1.11.apakšpunkts (8.pielikuma 5.punkts)).*  4) Zemesgrāmatu likuma grozījumi konkretizē, kāda informācija norādāma nostiprinājuma lūgumā, ja nostiprinājumam nepieciešams dokuments atrodas zemesgrāmatā.  Proti, Zemesgrāmatu likuma grozījumi paredz, ka, ja dokumenti jau ir iesniegti zemesgrāmatu nodaļā, tie nav jāiesniedz, ja tie:  1) ir kāda cita nekustamā īpašuma lietā. Šādā gadījumā nostiprinājuma lūgumā norāda, kurā zemesgrāmatu nodaļā, zemesgrāmatā un nekustamā īpašuma lietā dokuments pievienots;  2) iesniegti attiecīgajā zemesgrāmatu nodaļā, tos pievienojot citam nostiprinājuma lūgumam. Šādā gadījumā nostiprinājuma lūgumā norāda tā nekustamā īpašuma kadastra numuru, par kuru iesniegts nostiprinājuma lūgums, vai zemesgrāmatu un zemesgrāmatas nodalījuma numuru.  Kā izriet no Zemesgrāmatu likuma grozījumiem, iepriekš minētajos gadījumos dokumenti nav jāpievieno. Ja minētās prasības attiecībā uz dokumenta nepārprotamu identificēšanu nav vai nevar tikt izpildītas, tad nostiprinājuma lūgumam pievienojami dokumenta oriģināli. (*Noteikumu projekta 1.4.apakšpunkts (1.pielikuma 6.punkts), 1.5.apakšpunkts (2.pielikuma 6.punkts), 1.6.apakšpunkts (3.pielikuma 7.punkts), 1.7.apakšpunkts (4.pielikuma 7.punkts), 1.8.apakšpunkts (5.pielikuma 6.punkts), 1.9.apakšpunkts (6.pielikuma 10.punkts), 1.10.apakšpunkts (7.pielikuma 7.punkts), 1.11.apakšpunkts (8.pielikuma 6.punkts)*).  5) Zemesgrāmatu likuma grozījumi maina grozīto ierakstu vešanas kārtību, nosakot, ka, grozot ierakstu, tas izsakāms jaunā redakcijā. Jāatzīmē, ka t.s. konsolidētā ieraksta mērķis ir veidot aktuālo tiesību ierakstu, kas tiks iekļauts nodalījuma izrakstā. Ievērojot, ka būtiskākais zemesgrāmatas nodalījuma aktualizācijas pamatprincips ir tāds, ka tās ietvaros netiek un nevar tikt mainīts nostiprināto tiesību saturs un likumā paredzētās darbības ir saistītas tikai un vienīgi ar ierakstu pārbaudi un precizēšanu, atbilstoši likumā definētiem nosacījumiem. Līdz ar to nepieciešams paredzēt, ka izdarot grozījumus, nostiprinājuma lūgumā norāda aktuālo tiesību. (*Noteikumu projekta 1.5.apakšpunkts (2.pielikuma 3.punkts*).  Vienlaikus jāatzīmē, ka pārskatot Ministru kabineta 2006.gada 31.oktobra noteikumu Nr.898 „Noteikumi par zemesgrāmatu nostiprinājuma lūguma formām” saturu, secināts, ka tas papildus precizējams atbilstoši spēkā esošām normatīvo aktu prasībām, kā arī novērstu praksē identificētās problēmas, proti:  1) Precizējot zemesgrāmatas nodaļas institucionālo piederību pie rajona (pilsētas) tiesas atbilstoši 2011.gada 21.jūlija likumam „Grozījumi likumā „Par tiesu varu” (spēkā no 01.01.2012) (*Noteikumu projekta 1.1.apakšpunkts*).  2) Svītrojot no nostiprinājuma lūguma formām kā pievienojamo dokumentu pašvaldības izziņu par nekustamā īpašuma nodokļa samaksu atbilstoši 2009.gada 1.decembra likumam „Grozījumi likumā „Par nekustamā īpašuma nodokli” (spēkā no 01.01.2010), kas noteic, ka ja pēc 2010.gada 1.jūlija pašvaldība nav nodrošinājusi zemesgrāmatu nodaļai iespēju tiešsaistes datu pārraides režīmā pārliecināties par šā likuma 9.panta trešajā daļā minēto maksājumu nomaksu, zemesgrāmatā īpašnieku maiņa reģistrējama, nepārliecinoties par šo maksājumu nomaksu (*Noteikumu projekta 1.6.apakšpunkts (3.pielikuma 6.punkts, 1.9.apakšpunkts (6.pielikuma 10.punkts*)).  3) Svītrojot no nostiprinājuma lūguma formām kā pievienojamo dokumentu - apliecinājums par komercsabiedrības pamatkapitāla piederību, akcentējot, ka šos apliecinājumu līdz ar citiem apliecinājumiem norāda sadaļā „papildu nosacījumi”. Prasība minēto apliecinājumu pievienot nostiprinājuma lūgumam noved pie tā, ka tā tiek izdalīta kā atsevišķa procedūra un viena papildus diena Pasaules Bankas pētījumā „*Doing Business*”. Tā kā minētajam apliecinājumam nav piešķirama būtiskāka nozīme kā citiem, saskatīta iespēja, ka tas tiek izteikts kā papildus nosacījums.  Saeima 2014.gada 3.jūlijā pieņēma likumu „Grozījumi likumā „Par zemes privatizāciju lauku apvidos”” (turpmāk – Zemes privatizācijas likums), paredzot ierobežojumus lauksaimniecības zemes iegādei. Zemes privatizācijas likuma 28. pantā un 28.1 panta pirmajā daļā noteiktas personas un nosacījumi, kuriem iestājoties darījuma subjekti var iegūt īpašumā lauksaimniecības zemi. Savukārt Zemes privatizācijas likuma 30.1 panta pirmajā daļā noteikta pašvaldības kompetence lemt par piekrišanu lauksaimniecības zemes iegādei, pamatojoties uz pašvaldībā iesniegtu iesniegumu, darījuma aktu un citiem iesniegumam pievienotiem dokumentiem. Vienlaikus Zemes privatizācijas likuma 30.3 panta pirmā daļa noteic, ka šā likuma 28.1 panta, 30.1 panta un 30.2 panta, kas noteic pirmpirkuma tiesības uz lauksaimniecības zemi, prasības netiek attiecinātas uz lauksaimniecības zemes ieguvējiem, kuru īpašumā vai tiesiskajā valdījumā esošā lauksaimniecības zemes platība darījuma noslēgšanas brīdī un pēc darījuma kopā nepārsniedz desmit hektārus fiziskajām personām un piecus hektārus juridiskajām personām. Tā kā Zemes privatizācijas likums neparedz minēto darījumu kontroles mehānismu, lauksaimniecības zemes ieguvējiem jāsniedz apliecinājumu, ka tā īpašumā un tiesiskā valdījumā arī pēc darījuma lauksaimniecības zeme nepārsniegs 10 ha privātpersonai un 5 ha – juridiskai personai. Attiecībā uz apliecinājuma forma, tam nosakāma tādi pati kārtība kā apliecinājumam par kapitālsabiedrības kapitāla piederību. Proti, arī šajā gadījumā apliecinājums nav jāiesniedz kā atsevišķs dokuments, bet apliecinājumu izskata jau nostiprinājuma lūgumā. (*Noteikumu projekta 1.6.apakšpunkts (3.pielikuma 5., 6.punkts, 1.9.apakšpunkts (6.pielikuma 8., 10.punkts*)).  5) Konkretizējot, ka jānorāda iegūstošā daļa no īpašuma. Šāda papildinājuma ietveršana atvieglos valsts nodevas par īpašuma tiesību nostiprināšanu zemesgrāmatā apmēra noteikšanā, ko nākotnē plānots ieviest kā jaunu e-pakalpojumu, nodrošinot arī maksājuma ģenerēšanu. (*Noteikumu projekta 1.6.apakšpunkts (3.pielikuma 2.punkts*).  6) Konkretizējot, ka nostiprinājuma lūgumā jānorāda Iedzīvotāju reģistra piešķirts kods, bet, ja tāda nav – dzimšanas vieta un datums. Prasība ierakstos lietot personas kodu izriet no Zemesgrāmatu likuma 119.panta (spēkā no 18.11.1998), kas noteic, ka ierakstos fiziskām personām jānorāda vārds, uzvārds un personas kods. Līdz ar to situācijās, kad personai ir Pilsonības un migrāciju lietu pārvaldes piešķirts personas kods, tas nostiprinājuma lūgumā jānorāda, tādējādi sasniedzot arī Iedzīvotāju reģistra likuma mērķi - noteikt, kā Latvijas teritorijā darbojas vienota iedzīvotāju uzskaites sistēma un nodrošinātu fizisko personu viennozīmīgu identifikāciju. Minētā prasība attiecināma arī uz ārvalstniekiem. Tāpat līdzīga satura norāde iekļauta arī attiecībā uz juridiskām personām, proti, juridiskai personai norāda vienoto reģistrācijas numuru, bet ja tāda nav (proti, ārvalstīs reģistrētai juridiskai personai, kas nav reģistrējusies Latvijā ne Uzņēmumu reģistra vestajos reģistros, ne arī kā nodokļa maksātājs) jānorāda reģistrācijas vietas valsts un attiecīgās valsts reģistrācijas numurs. (*Noteikumu projekta 1.4.apakšpunkts (1.pielikuma 1.punkts), 1.5.apakšpunkts (2.pielikuma 1.punkts), 1.6.apakšpunkts (3.pielikuma 1., 2.punkts), 1.7.apakšpunkts (4.pielikuma 1.punkts), 1.8.apakšpunkts (5.pielikuma 1.punkts), 1.9.apakšpunkts (6.pielikuma 1., 2.punkts), 1.10.apakšpunkts (7.pielikuma 1., 2.punkts), 1.11.apakšpunkts (8.pielikuma 1.punkts)*).  7) Konkretizēts, ka nekustamajam īpašuma norāda tā nosaukumu vai atrašanās vietu atbilstoši Zemesgrāmatu likuma 13.panta prasībām *Noteikumu projekta 1.4.apakšpunkts (1.pielikuma 2.punkts), 1.5.apakšpunkts (2.pielikuma 2.punkts), 1.6.apakšpunkts (3.pielikuma 3.punkts), 1.7.apakšpunkts (4.pielikuma 2.punkts), 1.8.apakšpunkts (5.pielikuma 2.,3.punkts), 1.9.apakšpunkts (6.pielikuma 3., 5., 6., un 7. punkts), 1.10.apakšpunkts (7.pielikuma 3.punkts), 1.11.apakšpunkts (8.pielikuma 2.punkts)*;  8) Konkretizēts, ka atsavinātājs norāda tā ģimenes stāvokli un laulāto mantisko attiecību režīmu. Tajā skaitā, vai nekustamais īpašums ir laulāto kopīga manta, proti, kad starp laulātajiem pastāv likumiskās mantiskās attiecības, un īpašums atzīstams par laulāto kopīgu mantu, jo iegādāts laulības laikā. Šādas informācijas norādīšana ir būtiska, jo ļauj secināt, vai nostiprinājuma lūgumam nepieciešama laulātā piekrišana. (*Noteikumu projekta 1.4. apakšpunkts (1.pielikuma 1.punkts); 1.6.apakšpunkts (3.pielikuma 1. un 2.punkts, 1.9.apakšpunkts (6.pielikuma 1. un 2.punkts*)).  9) Precizēta nostiprinājuma lūgumu forma kopīpašuma reālai sadalei vai nekustamā īpašuma atdalīšanai, proti, konkretizējot informāciju par veidojamo nekustamo īpašumu atbilstoši faktiskajai un tiesiski iespējamai situācijai, piemēram, neprasot nostiprinājuma lūguma formās norādīt jaunveidojamā nekustamā īpašuma nodalījuma numuru. Tāpat nostiprinājuma lūguma forma precizēta, konkretizējot precīzu informāciju par nekustamā īpašuma sastāvā ietilpstošiem objektiem (*Noteikumu projekta 1.9. apakšpunkts (6.pielikums))*.  10) Konkretizēts, ka attiecībā uz zemes vienību vienmēr nostiprinājuma lūguma formās norādāms zemes vienības kadastra apzīmējums un platība, atsakoties no prasības nostiprinājuma lūguma formās norādīt zemes kopplatību. (*Noteikumu projekta 1.4.apakšpunkts (1.pielikuma 2.punkts), 1.8.apakšpunkts (5.pielikuma 3.punkts), 1.9.apakšpunkts (6.pielikuma 4., 5., 6., 7. punkts).*  11) Konkretizēta aile, kurā izsakāma piekrišana pieprasītos dokumentus – zemesgrāmatas apliecību, zemesgrāmatu nodaļu tiesneša lēmuma apliecinātu datorizdruku, zemesgrāmatas nodalījuma norakstu vai dokumentu norakstus, saņemt elektroniski. Šādā gadījumā visi pieprasītie dokumenti tiks nosūtīti uz personas, kuras labā tiesība tiek nostiprināta, elektroniskā pasta adresi, kas norādīta kā kontaktinformācija. Tāpat nostiprinājuma lūguma formas precizētas, lai persona norādītu, kuru dokumentu norakstus tā vēlas saņemt pēc tiesību nostiprināšanas. Atbilstoši praksei, gadījumā, ja pēc nostiprinājuma lūguma izsniegšanas nostiprinājuma lūdzējs vēlas saņemt zemesgrāmatu nodaļu tiesneša apliecinātu dokumentu norakstu, rakstāms atsevišķs iesniegums, jo nostiprinājuma lūguma formās nav aile, kur norādīt izsniedzamo dokumentu. Šāda prakse palielina ne tikai papīra formas dokumentu apjomu, bet var radīt arī papildus noslodzi, jo, pretēji tam, lai dokumentu norakstus sagatavotu vienlaikus ar nostiprinājuma lūguma izskatīšanu, dokumenti tiek sagatavoti vēlāk pēc attiecīga pieprasījuma, kurā norādīts, kura dokumenta noraksts izsniedzams, iesniegšanas zemesgrāmatu nodaļas kancelejā. Lai šādas situācijas novērstu, nostiprinājuma lūguma formas papildinātas ar aili, kurā norādāma informācija par izsniedzamajiem dokumentiem. Tāpat nostiprinājuma lūguma formas papildinātas ar aili, kurā norāda paziņojuma saņēmēja elektroniskā pasta adresi, ja tā atšķiras nostiprinājuma lūdzēja vai personas, kuras labā taisāms nostiprinājums, proti, ja paziņojums nosūtāms trešajai personai. (*Noteikumu projekta 1.4. apakšpunkts (1.pielikuma 5.punkts.) 1.5.apakšpunkts (2.pielikuma 5.punkts), 1.6.apakšpunkts (3.pielikuma 6.punkts), 1.7.apakšpunkts (4.pielikuma 6.punkts), 1.8.apakšpunkts (5.pielikuma 5.punkts), 1.9.apakšpunkts (6.pielikuma 10.punkts), 1.10.apakšpunkts (7.pielikuma 6.punkts), 1.11.apakšpunkts (8.pielikuma 5.punkts)).*  12) Vienlaikus saskatīta nepieciešamība noteikt atsevišķu nostiprinājuma lūguma formu atzīmes ierakstīšanai, jo līdz šim izmantotā nostiprinājuma lūguma forma tiesību pārgrozīšanai vai dzēšanai neatbilst būtībai. Jāatzīmē, ka atzīme tiek ierakstīta kā tiesību nodrošinājums un aprobežojums, līdz ar to atzīme nodrošina vai aprobežo tiesību, bet negroza pašu tiesību. Līdz ar to ar Noteikumu projektu tiek ieviesta jauna nostiprinājuma lūguma forma *(Noteikumu projekta 1.11.apakšpunkts (8.pielikums)).*  13) Papildus zemesgrāmatu nodaļu praksē konstatēti atsevišķi gadījumi, kad zemes atdalīšanai tiek noteikta prasība izveidot atsevišķu zemes vienību pirms tās pievienošanas citai zemes vienībai, nekustamajam īpašumam. Šāda prasība rada nepamatotu administratīvo un finansiālo slogu zemes īpašniekiem, turklāt noved pie tā, ka pašvaldības pieņemtais lēmums par zemes vienības atdalīšanu, kurš nav apstrīdēts vai pārsūdzēts un ir stājies spēkā, nav izpildāms. Līdz ar to šādos gadījumos tiek nepamatoti ierobežotas personu tiesības attiecībā uz tādas zemes vienības izveidošanu, ko paredz kompetentās iestādes – pašvaldības pieņemts lēmums.  Vienlaikus jāatzīmē, ka šādas prasības izpilde nereti pat objektīvi nav iespējama, jo ir pretēja pašvaldību noteikumiem par jaunveidojamo zemes vienību minimālajām platībām un var novest pie tā, ka zemes konsolidācija vispār nav iespējama, tādējādi apdraudot zemes konsolidāciju, proti, tāda pasākumu kopuma īstenošanu, kas vērsts uz kompleksu zemes robežu pārkārtošanu, lai veidotu racionālu saimniecību struktūru un zemes vienību platību, veicinātu lauku infrastruktūras un lauku attīstību, kā arī vides aizsardzību.  Zemes ierīcības projekta izstrādi un apstiprināšanu nosaka Zemes ierīcības likums un uz tā pamata izdotie Ministru kabineta 2011.gada 12.aprīļa noteikumi Nr.288 „Zemes ierīcības projekta izstrādes noteikumi”. Atbilstoši minētajiem normatīvajiem aktiem pašvaldība lemj par izstrādātā zemes ierīcības projekta atbilstību gan normatīvo aktu prasībām, gan pašvaldības teritorijas plānojumam, kurā tajā skaitā noteiktas arī minimālās platības no jauna izveidojamām zemes vienībām. Līdz ar to zemes vienību izveidošanai noteicošie kritēriji ir tie, kas apliecina, ka zemes vienības ir izveidotas atbilstoši teritorijas plānošanas, zemes vienību projektēšanas, zemes vienību, īpašuma veidošanas un reģistrēšanas nosacījumiem, kas nostiprināti attiecīgajos normatīvajos aktos, tai skaitā Nekustamā īpašuma valsts kadastra likumā. Līdz ar to arī nekustamā īpašuma atdalīšanas process zemesgrāmatā nav skatāms nošķirti no minētā regulējumā. Arī tiesību nostiprināšanas procesā ņemami vērā apstākļi, vai atdalītā platība atbilstoši pašvaldības pieņemtajam lēmumam ir izveidojama kā jaunas zemes vienība, vai arī to ir plānots vienlaikus apvienot ar citu zemes vienību, izveidojot jaunu zemes vienību. Jāņem vērā, ka arī Kadastra informācijas sistēmā nevar vienlaikus reģistrēt atdalītu zemes vienību zemes robežu plānus un apvienoto zemes vienību zemes robežu plānu.  Ievērojot minēto, gadījumā, ja no atdalāmās zemes vienības platības netiek izveidota jauna zemes vienība, bet atdalītā platība tiek pievienota citai zemes vienībai, vai ja no vairākām zemes vienību atdalītajām platībām tiek izveidota jauna zemes vienība, nav nepieciešams atdalīto zemes vienības daļu atsevišķi noteikt un par to izgatavot atsevišķu zemes robežu plānu. Zemesgrāmatu likuma 62.panta prasība šādos gadījumos ir izpildāma, zemesgrāmatas nodalījumam pievienojot tās zemes vienības robežu plānu, kurai zemes vienība tiek pievienota vai no jauna izveidotās zemes vienības zemes robežu plānu. Tāpat šāda prasības akcentēšana nerada draudus zemes konsolidācijai, proti, tādu pasākumu kopumu īstenošanai, kas vērsts uz kompleksu zemes robežu pārkārtošanu, lai veidotu racionālu saimniecību struktūru un zemes vienību platību, veicinātu lauku infrastruktūras un lauku attīstību, kā arī vides aizsardzību. Ievērojot minēto, ar noteikumu projektu precizē, ka zemes vienības kadastra apzīmējumu atdalītajai zemes platībai norāda tikai tad, ja tāds ir piešķirts. (*Sk. Noteikumu projekta 1.9. apakšpunktu (6.pielikums))*.  14) Ar noteikumu projektu precizēta arī pašvaldības lēmuma par adreses piešķiršanu pievienošanas nostiprinājuma lūgumam nosacījums, proti, ka lēmums pievienojams, ja adrese nav reģistrēta Valsts adrešu reģistrā. Šāds nosacījums saglabāts, šādu apsvēruma dēļ. Saskaņā ar Ministru kabineta 2009.gada 3.novembra noteikumu Nr.1269 „Adresācijas sistēmas noteikumi” 44.-46.punktu, zemesgrāmatu nodaļa informāciju par adresi no Nekustamā īpašuma kadastra informācijas sistēmas var saņemt 10 darba dienu (tas ir, divu nedēļu laikā) no tās piešķiršanas dienas, ja pašvaldības lēmuma nosūtīšanu nekavē kādi citi objektīvi šķērsli (piemēram, starp dienām ir vairākas svētku dienas, kuru ietvaros termiņi, kuri skaitāmi darba dienās, netek, bet termiņš, kas mērāms dienās, piemēram, nostiprinājuma lūguma izskatīšanas termiņš,  - tek.). Tajos gadījumos, kad nekustamo īpašumu sadalīšanu ir nepieciešams veikt iespējami ātrākā laikā, piemēram, nekustamā īpašuma sadalīšana ir priekšnosacījums aizdevuma saņemšanai vai priekšnosacījums citu tiesību, ko piešķir tikai zemesgrāmatā ierakstīts nekustamais īpašums, īstenošanai desmit dienu termiņš var būt pārlieku ilgs un radīt personai zaudējumus. Ievērojot minēto, nostiprinājuma lūguma formās saglabājama prasība tam pievienot lēmumu par adreses piešķiršanu, tādejādi nodrošinot ne tikai paša īpašnieka tiesību aizsardzību, bet arī zemesgrāmatas publisko pieejamību, nodrošinot jebkuras personas tiesību uz zemesgrāmatas informāciju, jo tādejādi nekustamais īpašums tiek ierakstīts tādā informācijas apjomā, lai tas tiktu atrasts (identificēts) pēc tāda nekustamā īpašuma identifikatora kā nekustamā īpašuma sastāvā ietilpstošā objekta adreses, kas cita starpā saskaņā ar Zemesgrāmatu likuma 132.pantu ir viens no kritērijiem, pēc kura meklējama zemesgrāmatu vispārpieejamā informācija. Izņēmumi no minētā pieļaujami tajos gadījumos, ja uz nostiprinājuma lūguma sagatavošanas brīdi ir konstatējams, ka adrese reģistrēta Valsts adrešu reģistrā. |
| 3. | Projekta izstrādē iesaistītās institūcijas | Tieslietu ministrija, Tiesu administrācija. |
| 4. | Cita informācija | Nav. |
|  | | |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zvērināti notāri; bāriņtiesas priekšsēdētājs vai citas pilnvarotas personas, kas tiesīgas apliecināt personu parakstus; nostiprinājuma lūguma iesniedzēji, kuru nostiprinājuma lūgums pamatots ar Zemesgrāmatu likuma 60.panta otrajā daļā minētiem dokumentiem. |
| 2. | Tiesiskā regulējuma ietekme uz tautsaimniecību un administratīvo slogu | Svītrojot no nostiprinājuma lūguma formām kā pievienojamo dokumentu - apliecinājumu par komercsabiedrības pamatkapitāla piederību, tiek akcentēts, ka šos apliecinājumus līdz ar citiem apliecinājumiem norāda sadaļā „*Papildu nosacījumi*”. Prasība minēto apliecinājumu pievienot nostiprinājuma lūgumam noved pie tā, ka tā tiek izdalīta kā atsevišķa procedūra un viena papildus diena Pasaules Bankas pētījumā „*Doing Business*”. Tā kā minētajam apliecinājumam nav piešķirama būtiskāka nozīme kā citiem, saskatīta iespēja, ka tas tiek izteikts kā papildus nosacījums. Līdz ar to regulējumam ir tieša ietekme uz kapitālsabiedrībām, kuras īpašumā iegūst nekustamo īpašumu, un turpmāk šis pienākums apliecinājumu izdarīt tiek pārnests uz nostiprinājuma lūguma sastādīšanas stadiju, nevis minēto apliecinājumu sagatavot atsevišķa dokumenta veidā. Noteikumu projekts atstās pozitīvu ietekmi uz Latvijas novērtējumu Pasaules Bankas pētījumā „*Doing Business*”.  Tiek samazināts nostiprinājuma lūgumam pievienojamo dokumentu klāsts. Personai nav pienākuma pievienot zemes robežu plānu nostiprinājuma lūgumam, kā arī citu Nekustamā īpašuma valsts kadastra informācijas sistēmā esošo informāciju, ko zemesgrāmatu nodaļas tiesnesis var iegūt, ieskatoties Nekustamā īpašuma valsts kadastra informācijas sistēmā.  Tiek akcentēts, ka gadījumā, ja no atdalāmās zemes vienības platības netiek izveidota jauna zemes vienība, bet atdalītā platība tiek pievienota citai zemes vienībai, vai, ja no vairākām zemes vienību atdalītajām platībām tiek izveidota jauna zemes vienība, nav nepieciešams atdalīto zemes vienības daļu atsevišķi noteikt un par to izgatavot atsevišķu zemes robežu plānu. Tādējādi netiek radīts nepamatots administratīvais un finansiālais slogs zemes īpašniekiem, un tiek novērsta situācija, ka pašvaldības pieņemtais lēmums par zemes vienības atdalīšanu, kurš nav apstrīdēts vai pārsūdzēts un ir stājies spēkā, nav izpildāms. Līdz ar to šādos gadījumos netiek nepamatoti ierobežotas personu tiesības attiecībā uz tādas zemes vienības izveidošanu, kuru izveidošanu paredz kompetentās iestādes –pašvaldības pieņemts lēmums. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |
|  | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Nav paredzētas īpašas aktivitātes sabiedrības līdzdalības un komunikācijas nodrošināšanā, jo noteikumu projekts un tajā iekļautais regulējums jau izriet no spēkā esošiem normatīvajiem aktiem un nerada būtiskas izmaiņas, par kurām personas nebūtu informētas. |
| 2. | Sabiedrības līdzdalība projekta izstrādē | Konsultācijas ar zemesgrāmatu nodaļu tiesnešiem. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tiesību akta izpilde notiks esošo valsts institūciju ietvaros. Nostiprinājuma lūgumus sagatavo zvērināti notāri, bāriņtiesas, savukārt to izskatīšanu veic zemesgrāmatu nodaļas. Zemesgrāmatu nodaļas zemesgrāmatā ieraksta visus nekustamos īpašumus un nostiprina ar tiem saistītās tiesības. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

*III – V sadaļa – projekts šo jomu* *neskar.*

Iesniedzējs:

Tieslietu ministrs Dz. Rasnačs

12.12.2014. 10:32

3117

K. Miļevska

67036813;Kristine.Milevska@tm.gov.lv